16/02/2018

**Αλέξανδρος Ρόκας**

Δικηγόρος – Δρ. Νομικής

Μέλος Δ.Σ. Συνδέσμου Ελλήνων Εμπορικολόγων

arokas@eempd.gr

**Σκέψεις για την κατάταξη των πιστωτών ύστερα από το ν. 4512/2018**

Με τις διατάξεις του πρόσφατου ν. 4512/2018, και δη με τα άρ. 176 – 177 αυτού, τροποποιούνται εκ νέου οι διατάξεις για την κατάταξη των πιστωτών τόσο στην αναγκαστική εκτέλεση, όσο και στην πτώχευση. Εντύπωση, κατ’ αρχήν, προκαλεί η σε τόσο σύντομο χρονικό διάστημα εκ νέου ρύθμιση του εν λόγω θέματος. Με τους ν. 4335 και 4336/2015 είχαν και πάλι τροποποιηθεί τα οικεία άρθρα του ΚΠολΔ και του ΠτωχΚ (βλ. *Μάζη*, ΔΕΕ 2016, 641 επ.∙ *Γέσιου-Φαλτση*, ΔικΑνΕκτ, τ. ΙΙα, 699 επ.∙ *Αλ. Ρόκα*, ΧρΙΔ 2015, 657, 660 επ.). Μάλιστα, τόσο οι μεταρρυθμίσεις του 2015, όσο και αυτές του 2018, εντάχθηκαν στο πρόγραμμα οικονομικής προσαρμογής της ελληνικής οικονομίας.

Εξ αρχής πρέπει να τονισθεί ότι οι νέες διατάξεις εφαρμόζονται μόνο σε περίπτωση που γεννηθούν εξ ολοκλήρου απαιτήσεις μετά την έναρξη ισχύος του νόμου (17.1.2018) και συσταθεί ενέχυρο ή υποθήκη επί μη βεβαρημένου κατά την ημερομηνία αυτή πράγματος. Όπως αναφέρεται και στην Αιτιολογική Έκθεση, οι δύο προϋποθέσεις πρέπει να συντρέχουν σωρευτικά. Επομένως, οι νέες διατάξεις δεν αφορούν τους πλειστηριασμούς που αναμένονται το επόμενο διάστημα, δεδομένου ότι αυτοί αφορούν βασικά απαιτήσεις που γεννήθηκαν πριν από αυτή την ημερομηνία και εξασφαλίσεις που δόθηκαν επίσης πριν από αυτή την ημερομηνία. Γι’ αυτό το λόγο και ο νομοθέτης δεν κατήργησε τις υφιστάμενες διατάξεις (άρ. 977 ΚΠολΔ και 156 ΠτωχΚ), αλλά προσέθεσε τα νέα άρθρα (άρ. 977Α ΚΠολΔ και 156Α ΠτωχΚ), με το σκεπτικό ότι τα δύο πλέγματα κανόνων θα εξακολουθήσουν να ισχύουν παράλληλα.

Η επιλογή του νομοθέτη να συνδέσει την ισχύ των κανόνων αυτών με την ουσιαστική έννομη σχέση αφίσταται από την ως τώρα αντίληψη ότι οι κανόνες αυτοί – αν και αναφέρονται σε ουσιαστικές έννομες σχέσεις – έχουν δικονομικό χαρακτήρα. Έτσι, οι κανόνες του άρ. 977 ΚΠολΔ, ως αυτό έχει μετά το ν. 4335/2015, εφαρμόζονται κατά κρατούσα γνώμη εφόσον η επιταγή προς εκτέλεση διενεργείται μετά την 1.1.2016 (κατά τη σχετική μεταβατική διάταξη του ν. 4335/2015). Κατ’ άλλη άποψη, κρίσιμος είναι ο νόμος που ισχύει κατά τον χρόνο κατάταξης (κατά τα κριθέντα με την ΟλΑΠ 21/1994). Πάντως, καμία νομοθετική πρόβλεψη ως τώρα δεν είχε συνδέσει διάταξη περί κατάταξης πιστωτών με τον χρόνο γέννησης της απαίτησης. Η παράλληλη ισχύς δύο συστημάτων είναι από μόνη της σύνθετη νομοθετική σύλληψη. Αν, για παράδειγμα, δημιουργηθούν απαιτήσεις μετά την 17.1.2018, όμως δεν συσταθεί εμπράγματη εξασφάλιση επί πράγματος του οφειλέτη, εξακολουθούν να ισχύουν οι παλαιοί κανόνες.

Ως προς το περιεχόμενο των μεταρρυθμίσεων, χωρίς να γίνεται στο παρόν αναλυτική παρουσίαση, παρατηρείται ότι ο νομοθέτης καταργεί το σύστημα κατανομής του πλειστηριάσματος. Έτσι, το πλειστηρίασμα δεν κατανέμεται με ποσοστά στους γενικούς προνομιούχους, τους ειδικούς προνομιούχους και τους μη προνομιούχους, αλλά δημιουργούνται κατηγορίες πιστωτών, που κάθε μία ικανοποιείται μόνο αν ικανοποιηθεί η προηγούμενη. Εντός της κατηγορίας των γενικών προνομιούχων, οι τάξεις αυτών (άρ. 975 ΚΠολΔ) παραμένουν ανεπηρέαστες. Ειδικότερα, κατά το άρ. 977Α ΚΠολΔ, πρώτες («υπερ-προνομιούχες») είναι οι απαιτήσεις εργαζομένων (όμως, μόνο των τελευταίων 6 μηνών, και με ορισμένο ανώτατο όριο, σε αντίθεση με το άρ. 975 περ. 3 ΚΠολΔ, που αναφέρεται στην τελευταία διετία πριν τον πλειστηριασμό). Ακολουθούν οι απαιτήσεις του άρ. 976 αρ. 1 και 2 (δηλ. ο κύριος όγκος των απαιτήσεων των ειδικών προνομιούχων), στη συνέχεια οι απαιτήσεις των γενικών προνομιούχων μαζί με τις απαιτήσεις του άρ. 976 αρ. 3, και τέλος οι μη προνομιούχες απαιτήσεις.

Ακολουθεί ένα απλό παράδειγμα ικανοποίησης των πιστωτών, στο οποίο υποθέτουμε ότι δεν υφίστανται έξοδα εκτέλεσης, ότι το προς διανομή ποσό είναι 60 και το ύψος των απαιτήσεων 100:

|  |  |  |  |  |
| --- | --- | --- | --- | --- |
| **Πιστωτής** | **Ύψος οφειλής** | **Προ**  **Ν. 4335** | **Μετά**  **Ν. 4335** | **Με εφαρμογή**  **Ν. 4512** |
| ΦΠΑ | 5 | 5 | 3 | 3,75 |
| Εργαζόμενοι | 10 \* | 10 | 6 | 5 + 3,75 = 8,75 |
| Ασφ. Ταμεία | 10 | 10 | 6 | 7,5 |
| Ενυπόθηκοι | 40 | 25 | 39 | 40 |
| Δημόσιο | 10 | 10 | 0 | 0 |
| Ανέγγυοι | 25 | 0 | 6 | 0 |
| **Σύνολο** | **100** | **60** | **60** | **60** |

***\**** *Υποθέτουμε ότι το σύνολο της απαίτησης γεννήθηκε τα τελευταία δύο έτη πριν τον πλειστηριασμό, ενώ το ήμισυ αυτής τους τελευταίους έξι μήνες πριν τον πλειστηριασμό.*

Υπενθυμίζεται ότι προ του ν. 4335/2015 υπήρχαν τρεις κατηγορίες υπερ-προνομιούχων πιστωτών (ΦΠΑ, εργαζόμενοι, ασφαλιστικά ταμεία), που ικανοποιούνταν πλήρως, και στη συνέχεια το πλειστηρίασμα διαιρείτο για την ικανοποίηση των ειδικών προνομιούχων (μέχρι 2/3) και των (λοιπών) γενικών προνομιούχων (μέχρι 1/3). Μετά το ν. 4335/2015, έπαψαν να υπάρχουν υπερ-προνομιούχοι, και οι κατηγορίες αυτές πιστωτών που ως τότε ήταν υπερ-προνομιούχοι ενετάχθησαν στην ικανοποίηση των γενικών προνομιούχων (δηλ. μέχρι 25% κατά το άρ. 977 ΚΠολΔ). Ακόμη, μετά το ν. 4335/2015, οι ειδικοί προνομιούχοι ικανοποιούνται μέχρι 65% του προς διανομή ποσού, και οι ανέγγυοι μέχρι 10%. Ιδιαίτεροι κανόνες υπάρχουν όταν δεν υφίστανται όλες οι κατηγορίες πιστωτών.

Οι κανόνες κατάταξης, εκτός του ότι έχουν σημασία και πριν την διενέργεια πλειστηριασμών (διότι αποκαλύπτουν την αξία κάθε απαίτησης), κρύβουν θεμελιώδεις σταθμίσεις του νομοθέτη. Γι’ αυτό και ο νομοθέτης θα πρέπει να είναι φειδωλός κατά τη μεταρρύθμιση των οικείων κανόνων.